IZVEDBENA UREDBA KOMISIJE (EU) 2019/479

z dne 22. marca 2019

o izvajanju odbitkov od ribolovnih kvot, ki so na voljo za nekatere staleže v letu 2018, zaradi prelova drugih staležev v preteklih letih ter o spremembi Izvedbene uredbe (EU) 2018/1969

EVROPSKA KOMISIJA JE –

ob upoštevanju Pogodbe o delovanju Evropske unije,

ob upoštevanju Uredbe Sveta (ES) št. 1224/2009 z dne 20. novembra 2009 o vzpostavitvi nadzornega sistema Unije za zagotavljanje skladnosti s pravili skupne ribiške politike, o spremembi uredb (ES) št. 847/96, (ES) št. 2371/2002, (ES) št. 811/2004, (ES) št. 768/2005, (ES) št. 2115/2005, (ES) št. 2166/2005, (ES) št. 388/2006, (ES) št. 509/2007, (ES) št. 676/2007, (ES) št. 1098/2007, (ES) št. 1300/2008, (ES) št. 1342/2008 in razveljavitvi uredb (EGS) št. 2847/93, (ES) št. 1627/94 in (ES) št. 1966/2006 (1) ter zlasti člena 105(1), (2), (3) in (5) Uredbe,

ob upoštevanju naslednjega:

(1) Ribolovne kvote za leto 2017 so bile določene z: — Uredbo Sveta (EU) 2016/1903 (2), — Uredbo Sveta (EU) 2016/2285 (3), — Uredbo Sveta (EU) 2016/2372 (4) ter — Uredbo Sveta (EU) 2017/127 (5).

(2) Ribolovne kvote za leto 2018 so bile določene z: — Uredbo (EU) 2016/2285, — Uredbo Sveta (EU) 2017/1970 (6), — Uredbo Sveta (EU) 2017/2360 (7) ter — Uredbo Sveta (EU) 2018/120 (8).

(3) Kadar Komisija ugotovi, da je država članica presegla ribolovne kvote, ki so ji bile dodeljene, v skladu s členom 105(1) Uredbe (ES) št. 1224/2009 izvede odbitke od prihodnjih ribolovnih kvot navedene države članice.

(4) Z Izvedbeno uredbo Komisije (EU) 2018/1969 (9) so bili določeni odbitki od ribolovnih kvot za nekatere staleže v letu 2018 zaradi prelova v preteklih letih.

(5) Vendar za nekatere države članice z Izvedbeno uredbo (EU) 2018/1969 ne bi bilo mogoče izvesti odbitkov od kvot, dodeljenih za prelovljene staleže, ker te kvote za navedene države članice v letu 2018 niso na voljo.

(6) V členu 105(5) Uredbe (ES) št. 1224/2009 je določeno, da se, če za presežen stalež v letu, ki sledi prelovu, ni mogoče izvesti odbitkov, ker kvota zadevni državi članici ni na voljo, odbitki lahko izvedejo za druge staleže na istem geografskem območju ali z enako komercialno vrednostjo. V skladu s Sporočilom Komisije 2012/C 72/07, ki vsebuje smernice za odbitke od kvot na podlagi člena 105(1), (2) in (5) Uredbe (ES) št. 1224/2009 (10), bi bilo treba take odbitke po možnosti izvesti od kvot, dodeljenih za staleže, ki jih lovi ladjevje, ki je preseglo kvoto, ob upoštevanju potrebe po izogibanju zavržkom pri mešanem ribolovu.

(7) Z zadevnimi državami članicami so bila opravljena posvetovanja v zvezi s predlaganimi odbitki od kvot, dodeljenih za staleže, ki niso bili prelovljeni.

(8) V nekaterih primerih izmenjave ribolovnih možnosti, sklenjene v skladu s členom 16(8) Uredbe (EU) št. 1380/2013 Evropskega parlamenta in Sveta (11), omogočajo odbitke od istih staležev v okviru Izvedbene uredbe (EU) 2018/1969.

(9) Španija je 17. oktobra 2018 obvestila Komisijo, da je pri poročanju o ulovu mečarice v letu 2017 v Atlantskem oceanu južno od 5° S (SWO/AS05N) prišlo do napak. Po popravkih, ki jih je Španija predložila 3. decembra 2018 v sistemu poročanja o skupnih podatkih o ulovu, se zdi, da je ulov mečarice v Atlantskem oceanu južno od 5° S še vedno pod dodeljeno kvoto za leto 2017. Zato bi bilo treba ustrezne odbitke črtati iz Priloge k Izvedbeni uredbi (EU) 2018/1969.

(10) Španija je 23. novembra 2018 zaprosila za posodobitev izjav o ulovu za rumenoplavutega tuna na območju pristojnosti IOTC (YFT/IOTC). Na podlagi zadnjih posodobljenih podatkov, ki jih je Španija posredovala 13. decembra 2018, se zdi, da je bila španska kvota za rumenoplavutega tuna za leto 2017 na območju pristojnosti IOTC (YFT/IOTC) presežena. Zato bi bilo treba ustrezen odbitek dodati v Prilogo k Izvedbeni uredbi (EU) 2018/1969.

(11) Poleg tega se zdi, da so nekateri odbitki iz Izvedbene uredbe (EU) 2018/1969 večji od prilagojene kvote, ki je na voljo v letu 2018, in se zato v navedenem letu ne morejo v celoti izvesti. V skladu s Sporočilom št. 2012/C 72/07 bi bilo treba preostanek odbiti od prilagojenih kvot, ki bodo na voljo v naslednjih letih, dokler se ne povrne celoten prelov.

(12) Izvedbeno uredbo (EU) 2018/1969 bi bilo zato treba ustrezno spremeniti.

(13) Ta uredba bi se morala uporabljati retroaktivno od dneva, na katerega je začela veljati Izvedbena uredba (EU) 2018/1969 o določitvi odbitkov od ribolovnih kvot za iste staleže v letu 2018 –

SPREJELA NASLEDNJO UREDBO:

Člen 1 Ribolovne kvote za leto 2018 iz Priloge I k tej uredbi, določene v uredbah (EU) 2016/2285, (EU) 2017/1970, (EU) 2017/2360 in (EU) 2018/120, se zmanjšajo z uporabo odbitkov pri drugih staležih iz navedene priloge.

Člen 2 Priloga k Izvedbeni uredbi (EU) 2018/1969 se nadomesti z besedilom iz Priloge II k tej uredbi.

Člen 3 Ta uredba začne veljati sedmi dan po objavi v Uradnem listu Evropske unije. Uporablja se od 20. decembra 2018.

Ta uredba je v celoti zavezujoča in se neposredno uporablja v vseh državah članicah. V Bruslju, 22. marca 2019 Za Komisijo Predsednik Jean-Claude JUNCKER

(1) UL L 343, 22.12.2009, str. 1.

(2) Uredba Sveta (EU) 2016/1903 z dne 28. oktobra 2016 o določitvi ribolovnih možnosti za nekatere staleže rib in skupine staležev rib, ki se za leto 2017 uporabljajo v Baltskem morju, ter spremembi Uredbe (EU) 2016/72 (UL L 295, 29.10.2016, str. 1).

(3) Uredba Sveta (EU) 2016/2285 z dne 12. decembra 2016 o določitvi ribolovnih možnosti za ribiška plovila Unije za določene staleže globokomorskih rib za leti 2017 in 2018 in o spremembi Uredbe (EU) 2016/72 (UL L 344, 17.12.2016, str. 32).

(4) Uredba Sveta (EU) 2016/2372 z dne 19. decembra 2016 o določitvi ribolovnih možnosti za leto 2017 za nekatere staleže rib in skupine staležev rib v Črnem morju (UL L 352, 23.12.2016, str. 26).

(5) Uredba Sveta (EU) 2017/127 z dne 20. januarja 2017 o določitvi ribolovnih možnosti za leto 2017 za nekatere staleže rib in skupine staležev rib, ki se uporabljajo za vode Unije in za ribiška plovila Unije v nekaterih vodah zunaj Unije (UL L 24, 28.1.2017, str. 1).

(6) Uredba Sveta (EU) 2017/1970 z dne 27. oktobra 2017 o določitvi ribolovnih možnosti za nekatere staleže rib in skupine staležev rib, ki se za leto 2018 uporabljajo v Baltskem morju, ter spremembi Uredbe (EU) 2017/127 (UL L 281, 31.10.2017, str. 1).

(7) Uredba Sveta (EU) 2017/2360 z dne 11. decembra 2017 o določitvi ribolovnih možnosti za leto 2018 za nekatere staleže rib in skupine staležev rib v Črnem morju (UL L 337, 19.12.2017, str. 1).

(8) Uredba Sveta (EU) 2018/120 z dne 23. januarja 2018 o določitvi ribolovnih možnosti za leto 2018 za nekatere staleže rib in skupine staležev rib, ki se uporabljajo za vode Unije in za plovila Unije v nekaterih vodah zunaj Unije, ter o spremembi Uredbe Sveta (EU) 2017/127 (UL L 27, 31.1.2018, str. 1).

(9) Izvedbena uredba Komisije (EU) 2018/1969 z dne 12. decembra 2018 o izvajanju odbitkov od ribolovnih kvot, ki so na voljo za nekatere staleže rib v letu 2018, zaradi prelova v preteklih letih (UL L 316, 13.12.2018, str. 12).

(10) Sporočilo Komisije – Smernice za odbitke od kvot na podlagi člena 105(1), (2) in (5) Uredbe (ES) št. 1224/2009 (2012/C 72/07) (UL C 72, 10.3.2012, str. 27).

(11) Uredba (EU) št. 1380/2013 Evropskega parlamenta in Sveta z dne 11. decembra 2013 o skupni ribiški politiki in o spremembi uredb Sveta (ES) št. 1954/2003 in (ES) št. 1224/2009 ter razveljavitvi uredb Sveta (ES) št. 2371/2002 in (ES) št. 639/2004 ter Sklepa Sveta 2004/585/ES (UL L 354, 28.12.2013, str. 22).